C 47/114
ET
Euroopa Liidu Teataja
7.2.2023
Kolmapäev, 6. juuli 2022
80. väljendab heameelt sõjakuritegude eest süüdistuse esitamise riikliku strateegia (2021–2026) vastuvõtmise ning selle tööga seotud eri organite ja aruandlusmehhanismide hiljutise alguse üle; rõhutab strateegia läbipaistva ja kaasava rakendamise tähtsust; kutsub Serbia ametivõime üles võtma otsustavalt meetmeid süüdi mõistetud sõjakurjategijate ülistamise vastu ning lõpetama kõik tegevused ja lõhestava retoorika kasutamise, mis seavad ohtu lähiriikide terviklikkuse, piirkondliku stabiilsuse ning leppimise saavutamise; kutsub Serbia ametivõime üles näitama üles tõelist pühendumust sõjakuritegude juhtumite uurimisele ja lahendamisele; kordab, et Euroopas ei tule genotsiidi eitamine kõne allagi; 81. rõhutab piirkondliku koostöö tähtsust sõjakuritegude ja kadunud isikute juhtumite uurimisel, kutsub Serbia ametivõime üles mõistma hukka igas vormis vaenu õhutamise ja hirmutamiskampaaniad ning genotsiidi, inimsusevastaste kuritegude ja sõjakuritegude avaliku heakskiitmise ja nende kuritegude eitamise; peab kahetsusväärseks, et mõned Serbia ametivõimud ja poliitikud eitavad jätkuvalt Srebrenica genotsiidi; kutsub Serbia ametivõime üles tagama sõjakuritegude kohtuprotsesside jätkumine, sealhulgas kohalikul tasandil, ja saavutada ohvritele õiglus – tunnustada ja austada sõjakuritegusid käsitlevaid kohtuotsuseid, võidelda sõjakuritegude toimepanijate karistamatuse vastu, uurida kadunud isikute juhtumeid, uurida matmispaiku ja toetada riigisiseseid prokuröre kuritegude toimepanijate vastutusele võtmisel; 82. mõistab hukka süüdimõistetud sõjakurjategijate, nagu Veselin Šljivančanini, Dragoljub Ojdanići ja Nikola Šainovići, üha sagedasemad ülesastumised meediaruumis, mida nad kasutavad Serbia rahvusvähemuste vastu suunatud vaenu ja sallimatuse levitamiseks; 83. kutsub ELi ja tema liitlasi üles tegema leppimise eesmärgil täiendavat tööd; väljendab heameelt ELi liitlaste uuenenud kaasatuse üle, eelkõige USA, Ühendkuningriigi ja Saksamaa erisaadikute ametisse nimetamise üle Lääne-Balkani riikides, nõuab nende tihedat koostööd ja koordineerimist ELi saadikuga, et tugevdada mõjuvõimu ning pakkuda sidusat nõustamist ja tuge; 84. väljendab veel kord oma toetust algatusele luua sõjakuritegude ja muude endises Jugoslaavias toime pandud tõsiste inimõiguste rikkumistega seotud faktide kindlakstegemise piirkondlik komisjon (RECOM); 85. väljendab heameelt alates 1. juulist 2021 kõigis Lääne-Balkani riikides kehtestatud rändlustasudevaba tsooni üle, mis parandab ühenduvust ning toob materiaalset ja konkreetset kasu piirkonna kodanikele ja ettevõtjatele; tunneb heameelt Euroopa Liidu ametnike ja Lääne-Balkani riikide juhtide allkirjastatud Brdo deklaratsiooni vastuvõtmise üle, milles tunnistatakse selle saavutuse tähtsust; nõuab tungivalt, et nõukogu ja komisjon teeksid koostööd Lääne-Balkani riigi ametivõimudega, et kehtestada Lääne-Balkani riikide ja Euroopa Liidu vahel rändlusvaba tsoon; 86. nõuab tungivalt, et Serbia ametivõimud toetaksid ühemõtteliselt ühise piirkondliku turu loomist Berliini protsessi raames, sest see on hüppelauaks ELiga ühinemise suunas; rõhutab, et kõik Lääne-Balkani riikide piirkondlikud majanduskoostöökavad peaksid olema kaasavad ja vastuvõetavad kõigi kuue riigi jaoks, luues koostöö kõigi kuue riigi vahel võrdsetel alustel, tugevdades samal ajal edasist vastavusse viimist ELi standardite ja õigustikuga;
Sotsiaal-majanduslikud reformid 87. väljendab heameelt toimiva turumajanduse arendamises tehtud edusammude üle, ehkki see jätab riigile tugeva jälje, ja asjaolu üle COVID-19 kriisi mõju majandusele leevendati edukalt muu hulgas õigeaegsete fiskaal- ja rahaliste toetusmeetmete abil; kutsub sellegipoolest Serbia ametivõime üles nägema ette sihipärase pandeemiaga seotud toetuse vähekaitstud leibkondadele ja ettevõtetele; märgib, et EL on jätkuvalt andnud Serbiale vajalikku toetust selle sotsiaal-majandusliku taastumise ja kiireloomuliste meditsiiniliste vajaduste tarbeks, sealhulgas 10 miljoni euro suurune lisatoetus; 88. märgib murega, et uuritud ei ole ühtegi eelmises aruandes nimetatud süüdistust, mille on uurivad ajakirjanikud esitanud valitsuse poliitilistel eesmärkidel COVID-19 seotud statistikaga manipuleerimise kohta; rõhutab, et usaldus ja läbipaistvus on valitsuse COVID-19-vastastes jõupingutustes eriti olulised, ning nõuab seetõttu tungivalt, et Serbia valitsus esitaks kodanikele kogu asjakohase statistika; 89. märgib, et hoolimata täiustustest on tööturul jätkuvalt struktuurseid probleeme ning demograafilisi ja migratsiooniga seotud mureküsimusi; kutsub Serbiat üles parandama naiste olukorda tööturul ja kooskõlastama haridust ja koolitust tööturu vajadustega, eelkõige kutsehariduse ja -koolituse valdkonnas ning seoses rohe- ja digipöördega;